CELEX: 32004D0593
Language: mt
Date: 2004-07-21 00:00:00
Title: Deċiżjoni Nru 593/2004/KE tal-Parlament Ewropew u tal-Kunsill tal-21 ta' Lulju 2004 li temenda d-Deċiżjoni tal-Kunsill 2000/819/KE dwar programm multiannwali għall-intrapriża u l-intraprenditorija, u b'mod partikolari għal intrapriżi zgħar u ta' daqs medju (SMEs) (2001-2005)

16.8.2004   
               
               
                  MT
               
               
                  Il-Ġurnal Uffiċjali ta’ l-Unjoni Ewropea
               
               
                  L 268/3
               
            DEĊIŻJONI Nru 593/2004/KE TAL-PARLAMENT EWROPEW U TAL-KUNSILL
      tal-21 ta' Lulju 2004
      li temenda d-Deċiżjoni tal-Kunsill 2000/819/KE dwar programm multiannwali għall-intrapriża u l-intraprenditorija, u b'mod partikolari għal intrapriżi zgħar u ta' daqs medju (SMEs) (2001-2005)
      (Test b'rilevanza għaż-ŻEE)
      IL-PARLAMENT EWROPEW U L-KUNSILL TA' L-UNJONI EWROPEA,
      Wara li kkunsidraw t-Trattat li jistabbilixxi l-Komunitá Ewropea, u b' mod partikolari l-Artikolu 157(3) tiegħu,
      Wara li kkunsidraw il-proposta mill-Kummissjoni,
      Wara li kkunsidraw l-opinjoni tal-Kumitat Ekonomiku u Soċjali Ewropew (1),
      Wara li kkonsultaw il-Kumitat tar-Reġjuni,
      Waqt li jaġixxu skond il-proċedura stabbilita fl-Artikolu 251 tat-Trattat (2),
      Billi:
      
                  (1)
               
               
                  Fil-5 ta' Novembru 1997, il-Kummissjoni adottat Deċiżjoni 97/761/KE li tapprova mekkaniżmu ta' sostenn għall-ħolqien ta' joint ventures transnazzjonali għal SMEs fil-Komunitá (3).
               
            
                  (2)
               
               
                  Il-Faċilitá tal-Bidu ETF, il-programm ta' Joint Venture Ewropea (JEV) u l-Faċilitá ta' Garanzija għall-SMEs kienu miżuri previsti fid-Deċiżjoni tal-Kunsill 98/347/KE tad-19 ta' Mejju 1998 dwar miżuri ta' għajnuna finanzjarja għal intrapriżi żgħar u ta' daqs medju innovattivi u li joħolqu x-xogħol - l-inizjattiva tat-tkabbir u l-impjiegi (4).
               
            
                  (3)
               
               
                  Il-programm multiannwali stabbilit bid-Deċiżjoni 2000/819/KE (5), jimmira li jtejjeb l-ambjent finanzjarju għan-negozju, b'mod partikolari billi jtejjeb il-funzjonament tal-Faċilitá tal-Bidu ETF, temenda l-Faċilitá ta' Garanzija għall-SMEs u, fejn għandha x'taqsam il-JEV, billi juża', għal benefiċċju ta' intrapriżi li qed jippjanaw li jidħlu fi sħubija transnazzjonali, l-impenji effetwati sal-31 ta' Diċembru 2000 skond Deċiżjoni 98/347/KE.
               
            
                  (4)
               
               
                  L-għan tal-Faċilitá tal-Bidu ETF, il-programm JEV u l-Faċilitá ta' Garanzija għall-SMEs għandu jkun dak li jindirizza b' mod effiċjenti id-difetti tas-suq fl-aċċess għall-SMEs għal kapital ta' riskju permezz tat-titjib tal-parteċipazzjoni tal-parteċipanti, kemm privati kif ukoll pubbliċi, bil-mira li jintlaħqu rati ta' distribuzzjoni ta' 100 %.
               
            
                  (5)
               
               
                  Skond punt IV ta' l-Anness II tad-Deċiżjoni 2000/819/KE, l-esperjenza wriet li l-programm JEV jeħtieġ li jiġi simplifikat sabiex jippermetti li t-talbiet ta' l-SMEs għal kontribuzzjonijiet finanzjarji jiġu ttrattati malajr mill-intermedjarji finanzjarji u d-dipartimenti tal-Kummissjoni u biex jiżgura li r-riżorsi tal-Komunitá jintużaw b'mod korrett. Ġie ddikjarat ukoll li l-Kummissjoni kienet qed teżamina l-possibiltá li taddatta l-kriterji ta' eliġibilitá sabiex twieġeb b'mod iktar effettiv għall-ħtiġijiet ta' SMEs fejn għandhom x'jaqsmu investimenti transkonfinali, inklużi dawk fi Stati applikanti.
               
            
                  (6)
               
               
                  Fil-10 ta' Ottubru 2002 il-Parlament Ewropew adotta reżoluzzjoni dwar ir-Rapport tal-Kummissjoni lill-Parlament Ewropew u lill-Kunsill dwar Inizjattiva għat-Tkabbir u l-Impjiegi - miżuri dwar assistenza finanzjarja għal intrapriżi żgħar u ta' daqs medju innovattivi u li joħolqu x-xogħol (6), fejn jinnota li l-programm JEV fil-forma preżenti tiegħu ma għadux xieraq.
               
            
                  (7)
               
               
                  Il-valutazzjoni tal-Kummissjoni ta' l-Inizjattiva għat-Tkabbir u l-Impjiegi mid-29 ta' Mejju 2002 tikkonkludi li l-aċċettazzjoni tal-programm JEV mis-suq hu baxx, l-effet tal-ħolqien ta' impiegi hu limitat u l-prezz amministrattiv għoli ħafna u li l-JEV għandu jingħalaq gradwalment kemm jista' jkun malajr.
               
            
                  (8)
               
               
                  Għal raġunijiet ta' effiċjenza a paragun tan-nefqa, il-Komunitá għandha tirtira ftit ftit minn programmi li jinvolvu mikro-amministrazzjoni ta' ammonti żgħar ta' flus kif fil-każ tal-proġetti ffinanzjati taħt il-programm JEV.
               
            
                  (9)
               
               
                  Wara analiżi attenta, għandu jiġi konkluż li simplifikazzjoni sostanzjali tal-programm JEV mhix possibbli, billi kwalunkwe bidla sostanzjali fl-istruttura jew fil-kriterju ta' eliġibilitá tal-programm jibdlu in-natura tiegħu u għalhekk jkun barra mill-iskop tal-bażi legali (Deċiżjoni 98/347/KE). Għalhekk ma jkunx possibbli li jintuża l-budget impenjat li jifdal u lanqas ma jkun possibbli li jintuża l-budget għal proġetti li jinvolvu l-pajjiżi li f' dak iż-żmien ikunu se jaderixxu u dawk kandidati.
               
            
                  (10)
               
               
                  Il-budget għall-programm JEV kien impenjat abbażi ta' ftehim ta' qafas iffirmati ma' l-intermedjarji finanzjarji fil-JEV network, b'hekk inħolqot relazzjoni legali diretta bejn il-Kummissjoni u dawk l-intermedjarji. Għalhekk is-sostituzzjoni ta' dawn il-ftehim ta' qafas bi ftehim legali dirett bejn il-Kummissjoni u l-SMEs, li, f'dan il-programm partikolari, kien jirriżulta f'simplifikazzjoni u protezzjoni mtejjba ta' l-interessi finanzjarji tal-Komunitá, mhux possibbli.
               
            
                  (11)
               
               
                  Sabiex ma jintilifx il-bqija tal-budget impenjat, jistgħu isiru biss bidliet ta' proċedura relativament minuri li ma humiex biżżejjed biex jiżguraw li l-programm jaħdem aħjar b'mod sinifikanti.
               
            
                  (12)
               
               
                  Mhux possibbli li jintuża bqija tal-budget impenjat għal proġetti li jinvolvu l-pajjiżi li f' dak iż-żmien ikunu ser jaderixxu u dawk kandidati, billi dan il-budget kien impenjat taħt l-Inizjattiva għat-Tkabbir u l-Impjiegi (1998-2000) u huwa għalhekk irreservat esklussivament għal dawk l-istati li kienu membri ta' l-Unjoni Ewropea u taż-Żona Ekonomika Ewropea, kif previst fid-Deċiżjoni tal-Kunsill 98/347/KE.
               
            
                  (13)
               
               
                  Mill-għeluq gradwali taż-żewġ programmi l-oħra ta' joint ventures transnazzjonali Ewropej - Sħab fl-Investiment tal-Komunitá Ewropea (ECIP) għall-pajjiżi li qed jiżviluppaw fl-Asja, l-Amerika Latina, ir-reġjun tal-Meditterran u l-Afrika t'Isfel (pajjiżi ALAMEDSA) fl-1999 u l-Programm li jippromwovi joint ventures ta' SMEs u ftehim konġunti oħrajn (JOP) fil-Pajjizi Ewropej taċ-Ċentru u tal-Lvant (CEECs) u fl-Istati Indipendenti l-Ġodda (NIS) fl-2000 - ħafna intermedjarji finanzjarji fin-network tal-JEV naqqsu jew waqqfu din l-attivitá minħabba l-volum baxx ta' applikazzjonijiet ta' JEV mill-SMEs bir-riżultat li fil-maġġoranza ta' l-Istati Membri, fil-fatt, mhux aktar possibbli li tapplika għall-parteċipazzjoni fil-programm.
               
            
                  (14)
               
               
                  Fid-dawl tal-konklużjoni ċara tal-valutazzjoni, mhux ikkunsidrat xieraq li jiġi propost li l-programm JEV jiġi sostitwit bi programm simili.
               
            
                  (15)
               
               
                  L-għeluq gradwali tal-programm JEV m'għandhiex taffetwa d-drittijiet u l-obbligi tal-Komunitá, l-intermedjarji finanzjarji jew il-benefiċjarji (SMEs) li għandhom x'jaqsmu mal-proġetti approvati.
               
            
                  (16)
               
               
                  Sabiex jiġu osservati l-aspettattivi leġittimi tagħhom, l-intermedjarji finanzjarji għandu jkollom permess li jippreżentaw applikazzjonijiet għall-kontribuzzjonijiet finanzjarji għal SMEs għal ċertu perijodu wara li din id-Deċiżjoni tiġi adottata.
               
            
                  (17)
               
               
                  Fit-23 ta' Ottubru 2003 il-Parlament Ewropew adotta reżoluzzjoni dwar l-intraprenditorija fl-Ewropa fejn isejjaħ għall-istabbiliment ta' sistemi li jippermettu l-aċċess imtejjeb, partikolarment għall-intrapriżi żgħar u mikro-intrapriżi, għall-fondi tal-Bank Ewropew ta' l-Investiment/Fond Ewropew ta' l-Investiment għal investimenti f' teknoloġiji ġodda u investimenti marbuta ma' taħriġ.
               
            
                  (18)
               
               
                  Sabiex jiġu promossi l-innovazzjoni, r-riċerka u l-iżvilupp u l-intraprenditorija mill-SMEs, kif mitlub mill-Kunsill ta' Barċellona, għandu jiġi inkoraġġit ambjent favorevoli għall-investiment fis-settur privat fil-qasam ta' riċerka u żvilupp, b'mod partikolari permezz ta' kapital għal proġetti ta' riskju.
               
            
                  (19)
               
               
                  Il-Kummissjoni impenjat ruħha li tirriforma l-programm multiannwali eżistenti għall-intrapriża u l-intraprenditorija fi żmien opportun filwaqt li tieħu kont tal-bżonn li tiġi promossa l-kooperazzjoni bejn l-intrapriżi u l-organizzazzjoni tan-negozju u li tappoġja d-djalogu bejn organizzazzjonijiet orizzontali, settorjali jew professjonali ta' intrapriżi żgħar, mikro-intrapriżi u intrapriżi tas-snajja.
               
            
                  (20)
               
               
                  Il-Kunsill tas-26 ta' Novembru 2002 iddikjara li Stati Membri, il-Kummissjoni u l-istituzzjonijiet finanzjarji għandhom jikkunsidraw kif itejjbu l-qafas finanzjarju għall-bioteknoloġiji.
               
            
                  (21)
               
               
                  Il-Parlament Ewropew talab, fir-riżoluzzjoni dwar ix-xjenzi tal-ħajja u bioteknoloġiji tal-21 ta' Novembru 2002 (7), li l-Kummissjoni tidentifika kif tegħleb il-kwistjoni ta' iffinanzjar insuffiċjenti fejn għandhom x'jaqsmu bidu ta' intrapriżi biotekniċi u talbet lill-Bank Ewropew ta' l-Investiment biex jagħti konsiderazzjoni favorevoli lil azzjonijiet ta' segwitu.
               
            
                  (22)
               
               
                  Id-Deċiżjoni 2000/819/KE għandha tiġi emendata skond dan,
               
            ADOTTAW DIN ID-DEĊIŻJONI:
      Artikolu 1
      Id-Deċiżjoni 2000/819/KE qiegħda hawn tiġi emendata kif ġej:
      
                  1)
               
               
                  L-Artikolu 5 (1) għandu jiġi mibdul bis-segwenti:
                  1.   “Il-Kummissjoni għandha tissottometti lill-Parlament Ewropew u lill-Kunsill rapport annwali dwar l-implimentazzjoni ta' l-istrumenti finanzjarji ta' dan il-programm għall-2004 kif ukoll rapport simili finali għall-2005 (is-sena finali).”
               
            
                  2)
               
               
                  L-Anness 1 għandu jiġi emendat kif ġej:
                  
                              (a)
                           
                           
                              Fl-ewwel inċiż ta' punt 4(a)(i), l-ewwel sentenza għandha tiġi mibdula bis-segwenti:
                              
                                          —
                                       
                                       
                                          “billi tinvesti f'fondi kapitali ta' riskju speċjalizzati rilevanti, b' mod partikolari f'fondi tal-bidu, fondi iżgħar, fondi li joperaw reġjonalment jew fondi li jiffokaw fuq setturi jew teknoloġiji speċifiċi jew fondi ta' kapital ta' riskju li jiffinanzjaw R&D, eż. fondi konnessi ma' ċentri ta' riċerka u science parks li jipprovdu kapital ta' riskju għall-SMEs.”
                                       
                                    
                        
                              (b)
                           
                           
                              F'punt 4(a)(i) is-subparagrafu li ġej għandu jiġi miżjud:
                              “il-fażi tal-bidu hi normalment definita sa ħames snin. Iżda, għall-kumpanniji f'setturi speċifiċi ta' teknoloġija għolja, b'mod partikolari fix-xjenzi tal-ħajja, il-fażi tal-bidu tista' tkun sa 10 snin, minħabba l-fażijiet ta' żvilupp u ta' ittestjar tal-prodott qabel ma jidħol fil-kummerċ imtawwla li huma karatteristiċi ta' dawn is-setturi partikolari.”
                           
                        
                              (ċ)
                           
                           
                              F'punt 4(a)(iv), is-subparagrafi li ġejjin huma miżjuda:
                              “Il-programm għal Joint Venture Ewropea għandu jingħalaq gradwalment.
                              L-intermedjarji finanzjarji jistgħu jippreżentaw applikazzjonijiet għal kontribuzzjonijiet finanzjarji minn SMEs lill-Kummissjoni sal-29.12.2004.
                              Applikazzjonijiet u proġetti għandhom jiġu trattati skond l-Artikolu 4 u Anness II tad-Deċiżjoni tal-Kunsill 98/347/KE tad-19 ta' Mejju 1998 dwar miżuri ta' assistenza finanzjarja għal intrapriżi żgħar u ta' daqs medju (SMEs) innovattivi u li joħolqu x-xogħol - l-inizjattiva tat-tkabbir u l-impjieg (*).
                              
                                 (*)  ĠU L 155, 29.5.1998, p. 43.”"
						
                           
                        
                              (d)
                           
                           
                              Fl-ewwel inċiż ta' punt 5, il-kelma “ħames” għandha tiġi mħassra.
                           
                        
            
                  3)
               
               
                  Fl-Anness II, punt IV għandu jiġi mħassar.
               
            Artikolu 2
      Din id-Deċiżjoni għandha tidħol fis-seħħ fl-20 jum ta' wara l-pubblikazzjoni tagħha fil-Ġurnal Uffiċjali ta' l-Unjoni Ewropea.
      
      Artikolu 3
      Din id-Deċiżjoni qed tiġi indirizzata lill-Istati Membri.
      
         Magħmula fi Strasburgu, fil-21 ta' Lulju, 2004
         
            
               Għall-Parlament Ewropew
            
            
               Il-President
            
            J. P. BORREL
         
         
            
               Għall-Kunsill
            
            
               Il-President
            
            A. NIKOLAÏ
         
      
      
         (1)  Opinjoni tat-30 Ġunju 2004 (għada mhux pubblikata fil-Ġurnal Uffiċjali).
      
         (2)  Opinjoni tal-Parlament Ewropew tat-22 ta' April 2004 (għada mhux pubblikata fil-Ġurnal Uffiċjali) u Deċiżjoni tal-Kunsill tad-19 ta' Lulju 2004.
      
         (3)  ĠU L 310, 13.11.1997, p. 28.
      
         (4)  ĠU L 155, 29.5.1998, p. 43.
      
         (5)  ĠU L 333, 29.12.2000, p. 84. Deċiżjoni emendata mit-Trattat ta' Adeżjoni tat-2003.
      
         (6)  ĠU Ċ 279 E, 20.11.2003 p. 78.
      
         (7)  ĠU C 25 E 29.01.2004 p.384